《紫荆关》
明代·尹耕

汉家锁钥惟玄塞，隘地旌旗见紫荆。
斥堠直通沙碛外，戍楼高并朔云平。
峰峦百转真无路，草木千盘尽作兵。
谁识庙堂柔远意，戟门烟雨试春耕。

作者简介：（1513—?）明蔚州卫人，字子莘。嘉靖十一年进士。性嗜酒，好谈兵。授知州，免官家居。痛恨边臣玩忽，武备废弛，作《塞语》十一篇，申明边防虏势之要害。严嵩见而才之。起知州，数月中迁兵部员外郎，出为河间知府，大修武备。旋擢河南兵备佥事，被劾下狱，戍辽左。有《朔野集》。